Антон Францавіч Бубала

Антон Францавіч Бубала () — беларускі грамадскі дзеяч, краязнавец, паэт.

 Біяграфія 
Нарадзіўся 27 кастрычніка 1942 года ў вёсцы Гісялёва Асвейскага раёна (цяпер — Верхнядзвінскі раён) Віцебскай вобласці падчас нямецкай акупацыі Беларусі. Немаўлём прайшоў праз Саласпілскі канцлагер.

У 1963 годзе скончыў фізіка-матэматычны факультэт Даўгаўпілскага педагагічнага інстытута. У 1974 годзе завочна скончыў з чырвоным дыпломам Камсамольскі-на-Амуры дзяржаўны педагагічны інстытут.

Працаваў настаўнікам у школах Латвійскай ССР, РСФСР (г. Амурск) і ў Верхнядзвінскім раёне Беларусі. Узначальваў аддзел культуры Верхнядзвінскага райвыканкама.

З 2015 года працуе старшым навуковым супрацоўнікам Верхнядзвінскага гісторыка-краязнаўчага музея.

Жыве ў Верхнядзвінску.

 Дзейнасць 
Краязнаўствам пачаў займацца з 1972 года. Даследуе гісторыю, культуру і геаграфію Паўночнай Беларусі, у асноўным — тэрыторыю Верхнядзвінскага, часткова — Міёрскага і Расонскага раёнаў Віцебскай вобласці. Прымаў удзел у арганізацыі і правядзенні шэрага навуковых канферэнцый рэгіянальнага і міжнароднага ўзроўняў. Адзін з асноўных аўтараў і ўкладальнікаў кнігі «Памяць. Верхнядзвінскі раён».

З 1972 года друкуецца ў сродках масавай інфармацыі. Выдаў некалькі ўласных паэтычных зборнікаў. Аўтар і рэдактар некалькіх дзясяткаў кніг і брашур, буклетаў і паштовак, прысвечаных краязнаўству ў рэгіёне. Публікуецца ў газеце «Дзвінская праўда» з артыкуламі па гісторыі Поўначы Беларусі.

Актыўны грамадскі дзеяч, папулярызатар беларускай нацыянальнай культуры, дзеяч беларускага адраджэнскага руху. З’яўляецца сябрам шэрага грамадскіх аб’яднанняў, старшынёй клуба «Шукальнік».

Папулярызатар турысцка-краязнаўчага руху ў Паўночнай Беларусі. Ініцыятар і арганізатарам рэгіянальных турслётаў, пешых, лыжных і водных турыстычных паходаў, займаецца добраўпарадкаваннем месцаў пахаванняў ахвяр Другой сусветнай вайны.

 Узнагароды 
 Ганаровы грамадзянін Верхнядзвінска.

 Крыніцы 

 Літаратура 
 Бяроза над затокай: вершы / А. Ф. Бубала. — Мінск, 2012.
 Бубала Антон Францавіч // Краязнаўчая газета. — 2005 — № 12 (сакавік). — С. 2.
 Пуцявінамі роднага краю: прырода і гісторыя Верхнядзвіншчыны / А. Ф. Бубала. — Наваполацк, 2017. — 248 с.

 Спасылкі 
 Бубала, Антон Францавіч (краязнавец; літаратар; нар. 1942) // Нацыянальная бібліятэка Беларусі

Катэгорыя:Краязнаўцы СССР
Катэгорыя:Краязнаўцы Беларусі
Катэгорыя:Пісьменнікі СССР
Катэгорыя:Пісьменнікі Беларусі
Катэгорыя:Паэты СССР
Катэгорыя:Паэты Беларусі
Катэгорыя:Перакладчыкі СССР
Катэгорыя:Перакладчыкі Беларусі
Катэгорыя:Журналісты СССР
Катэгорыя:Журналісты Беларусі
Катэгорыя:Вязні Саласпілскага канцлагера
Катэгорыя:Ганаровыя грамадзяне Верхнядзвінска